## El Consell prorroga el conveni amb la Tresoreria de la Seguretat Social i l’Institut Social de la Marina en matèria d’estadística

*** L’Institut Valencià d’Estadística podrà accedir a la informació continguda en fitxers i bases de dades sobre inscripció d’empreses, afiliació, cotització i recaptació competència de la Tresoreria General de la Seguretat Social (TGSS)**

El Consell ha autoritzat la pròrroga per quatre anys del conveni de col·laboració entre la Tresoreria General de la Seguretat Social (TGSS), l’Institut Social de la Marina i la Generalitat en matèria d’estadística.

L’objectiu del conveni és establir un marc estable de col·laboració en relació amb el contingut, les condicions i els procediments per a l’aprofitament amb finalitats estadístiques, per part de la Generalitat, de la informació continguda en els fitxers i bases de dades en matèria d’inscripció d’empreses, afiliació, cotització i recaptació, competència de la Tresoreria General de la Seguretat Social (TGSS).

La informació que precisa l’Institut Valencià d’Estadística (IVE) que procedix de fitxers i bases de dades de la TGSS la rebrà directament per mediació de la Gerència d’Informàtica de la Seguretat Social i a través de ferramentes telemàtiques.

L’IVE assumix que tota la informació estadística que reba de la Tresoreria General de la Seguretat Social s’instrumenta a través d’este conveni i, per això, atendrà totes les peticions estadístiques que qualsevol institució o òrgan de la Generalitat faça i que afecten dades compreses en fitxers i bases de dades en matèria d’inscripció d’empreses, afiliació, cotització i recaptació competència de la Tresoreria General de la Seguretat Social, així com les futures necessitats estadístiques.

Este acord serà efectiu una vegada s’inscriga en el Registre electrònic estatal d’òrgans i instruments de cooperació del sector públic i publicat en el *Boletín Oficial del Estado.*

Les actuacions previstes en este conveni no generaran costos, ni donaran lloc a contraprestacions financeres entre les parts firmants.

Fecha: 07/05/2025